Diari Oficial de la Generalitat Valenciana


Sumari del DOGV 3659, del 04-01-2000 (1999/10306)

RESOLUCIÓ de 22 de novembre de 1999, de la secretària general de la Conselleria de Justícia i Administracions Públiques, per la qual s'acorda inscriure en el Registre de Fundacions de la Comunitat Valenciana, la denominada Fundació Càtedra Enric Soler i Godes.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3659

Data del DOGV
:   04-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10211


Data del document
:   22-11-1999

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * registre de documents

RESOLUCIÓ de 22 de novembre de 1999, de la secretària general de la Conselleria de Justícia i Administracions Públiques, per la qual s'acorda inscriure en el Registre de Fundacions de la Comunitat Valenciana, la denominada Fundació Càtedra Enric Soler i Godes. [1999/Q10318]
  
Vista la sol·licitud del dia 28 de desembre de 1998, que entrà en el Registre de Fundacions de la Comunitat Valenciana, el dia 30, amb el número 73405, efectuada pel senyor Fernando Romero Subirón, com a patró de la Fundació Càtedra Enric Soler i Godes, en què se sol·licitava la inscripció de dita entitat en el citat registre, sobre la base dels següents
  
Antecedents de fet
  
1. Que segons l'escriptura de data 3 d'agost de 1999, i amb número de protocol 1928, autoritzada per la notària del Col·legi de València, amb residència a Castelló de la Plana, la senyora Inmaculada Nieto Aldea, en aquesta data van comparéixer el senyor Juan-Enrique Soler Patiño; la Diputació de Castelló, representada pel seu president, el senyor Carlos Fabra Carreras; l'Ajuntament de Castelló de la Plana, representat pel seu alcalde president, el senyor José-Luis Gimeno Ferrer; i la Universitat Jaume I de Castelló de la Plana, representada pel rector, el senyor Fernando Romero Subirón, per constituir en aquest acte l'entitat denominada Fundació Càtedra Enric Soler i Godes.
  
També van comparéixer en aquest acte el senyor Miguel Salvador Bauza; el senyor Hermini Segarra Marín; el senyor Miguel-Ángel Mulet Taló; el senyor Miguel Montes Miró, i el senyor Domingo García Marzá, per tal d'acceptar el càrrec de patrons de la fundació.
  
2. Segons l'article 6 dels seus estatuts, la fundació a més a més de rendir homenatge al mestre Enric Soler i Godes, tindrà els següents objectius: «a) Catalogar el patrimoni donat i valorar-lo, així com establir les mesures adequades per a la seua conservació. b) Afavorir les investigacions i estudis de les noves generacions d'educadors, així com afavorir la innovació en la pràctica educativa en valencià, seguint l'esperit de les Normes del 32, firmades a Castelló de la Plana. c) Fomentar la investigació històrica i educativa en tots els aspectes vinculats amb la renovació pedagògica, així com la creació de materials pràctics en valencià en funció d'un procés d'ensenyament basat en actituds crítiques, reflexives, analítiques i actives. d) Donar suport a tota classe d'institucions, associacions, col·lectius professionals que, segons aquest esperit de promoció i difusió de la cultura i la llengua pròpia, estiguen vinculats a la innovació educativa. e) Publicar estudis i experiències educatives vinculades als objectius mencionats. f) Organitzar conferències, debats, jornades i qualsevol tipus d'activitats relacionades amb el món de l'ensenyament, dirigides especialment a la docència, així com la creació de seminaris permanents i l'obertura de línies d'investigació en l'àmbit de la renovació pedagògica. g) Creació d'una exposició permanent i d'altres temporals sobre temes puntuals que tinguen relació amb el món de l'educació, que podran ser de caràcter itinerant i es podran exhibir universalment. h) Publicació d'un catàleg que arreplegue el fons editorial per mitjà de l'edició de llibres i revistes amb la col·laboració de professionals de l'educació i que tindrà no només un caràcter retroactiu i històric sinó també de projecció de futur. i) Instituir un premi anual dirigit a tots els professionals de tots els nivells educatius que realitzen la seua pràctica docent en valencià i que s'anomenarà "Premi Enric Soler i Godes a la Innovació Educativa", la quantia i característiques del qual es determinarà en el pressupost anual de la fundació i en el projecte d'activitats. h) Afavorir la recuperació de persones i obres que hagen treballat o responguen als objectius d'aquesta fundació».
  
Segons l'article 7 dels seus estatuts, «seran potencials beneficiaris de la fundació tota classe d'institucions, associacions, col·lectius i professionals que tinguen per finalitat la promoció i difusió de la cultura i la llengua pròpia i que estiguen vinculats a la innovació educativa. La fundació atorgarà amb criteris d'imparcialitat i no discriminació els seus beneficis a les persones o entitats que, reunint les condicions expressades anteriorment, estime el patronat que són legítims creditors d'aquests, d'acord amb les bases, normes o regles que establisca a tal efecte».
  
3. La dotació de la fundació, conforme a l'escriptura de constitució, de data 3 d'agost de 1999, és de cinc milions quatre-centes noranta mil pessetes (5.490.000 PTA), el valor en euros de la qual és de trenta-dos mil nou-cents noranta-cinc amb cinquanta-sis euros.
  
L'aportació ha sigut realitzada pels fundadors de la següent forma:
  
- Un milió de pessetes (1.000.000 PTA), que equivalen a sis mil deu amb dotze euros, aportat per la Universitat Jaume I, en efectiu metàl·lic.
  
- Un milió de pessetes (1.000.000 PTA), que equivalen a sis mil deu amb dotze euros, aportat per l'Ajuntament de Castelló de la Plana, en efectiu metàl·lic.
  
- Nou-centes noranta mil pessetes (990.000 PTA), que equivalen a cinc mil nou-cents cinquanta amb dos euros, aportades per la Diputació de Castelló, en efectiu metàl·lic.
  
- Dos milions cinc-centes mil pessetes (2.500.000 PTA), que equivalen a quinze mil vint-i-cinc amb tres euros, que correspon al valor dels llibres aportats pel senyor Juan-Enrique Soler Patiño.
  
La realitat de l'aportació dinerària, s'acredita mitjançant un certificat de l'entitat de crèdit Bancaixa, incorporada a l'escriptura de constitució.
  
Del mateix mode, la realitat de la valoració de l'aportació bibliogràfica, s'acredita per un certificat realitzat pel senyor Vicent Falomir del Campo, director del Centre de Documentació de la Universitat Jaume I, de Castelló de la Plana, i que s'agrega a l'expedient.
  
4. D'acord amb allò que s'ha establit en l'atorgament tercer de la carta fundacional, i en el títol III dels estatuts de la fundació, el Patronat és l'òrgan de govern, representació i administració de la fundació, compost per nou membres que exerciran les seues funcions mentre ostenten el càrrec per què han sigut nomenats patrons, a excepció del senyor Juan-Enrique Soler Patiño, que per raó del seu vincle familiar amb el senyor Enric Soler i Godes, exercirà el seu mandat per temps il·limitat.
  
El Patronat fundacional és el següent:
  
President: 1. L'alcalde de l'Ajuntament de Castelló de la Plana, senyor José-Luis Gimeno Ferrer.
  
Vicepresident primer: 2. El rector de la Universitat Jaume I, el senyor Fernando Romero Subirón.
  
Vicepresident segon: 3. El president de la Diputació de Castelló, el senyor Carlos Fabra Carreras.
  
Vocals:
  
4. El membre de la família Soler i Godes, el senyor Juan-Enrique Soler Patiño
  
5. El director del Departament d'Educació de la Universitat Jaume I, el senyor Miguel Salvador Bauza
  
6. El secretari del Consell Acadèmic de la Fundació, el senyor Hermini Segarra Marín
  
7. El regidor delegat dels Serveis de Promoció Cultural de l'Ajuntament de Castelló, el senyor Miguel-Ángel Mulet Taló
  
8. El diputat delegat de l'Àrea de Coordinació de Cultura de la Diputació de Castelló, el senyor Miguel Montes Miró, i
  
9. El vicerector designat pel rector de la Universitat Jaume I, el senyor Domingo García Marzá.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
1. La Constitució inclou en el títol I, capítol II, secció II, article 34, el dret de fundació per a fins d'interés general.
  
2. L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, article d'aplicació bàsica, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en el present cas.
  
3. En l'article 1.2 de la Llei 8/1998, de Fundacions de la Comunitat Valenciana, s'estableix que les fundacions que desenrotllen principalment les seues funcions al territori de la Comunitat Valenciana es regiran per allò que s'ha disposat en aquesta llei.
  
4. Examinats els fins de la fundació, la dotació, així com l'aportació efectivament realitzada, es constata que els fins són d'interés general i la dotació és inicialment suficient i adequada per a la inscripció de la fundació. Tot això, de conformitat amb allò que s'ha establit en els articles 3.1 i 11 de la Llei 8/1998, de Fundacions de la Comunitat Valenciana, en relació amb l'article 31 de dita llei.
  
5. La carta fundacional i els estatuts, continguts en l'escriptura pública de 3 d'agost de 1999, compleixen els requisits bàsics dels articles 9 i 10 de la vigent Llei 8/1998, de Fundacions de la Comunitat Valenciana, per la qual cosa la fundació pot ser reconeguda com a tal, tenint en compte el fi que vol aconseguir segons l'article 6 dels seus estatuts.
  
6. L'expedient ha sigut tramitat per la Secretaria General de la Conselleria de Justícia i Administracions Públiques, a través del Servei d'Entitats Jurídiques, en virtut de les atribucions que té conferides en els Decrets 13/1999, de 30 de juliol, del president de la Generalitat, i 80/1999, de 23 de juliol, del Govern Valencià, pels quals s'assignen i s'integren determinades competències a la Conselleria de Justícia i Administracions Públiques, i per l'article 8, lletra o) del Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques.
  
Vistos la Constitució, la Llei 8/1998, de 9 de desembre, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i l'altra normativa de pertinent aplicació, resolc:
  
Primer
  
Inscriure com a fundació la denominada Fundació Càtedra Enric Soler i Godes, en el Registre de Fundacions de la Comunitat Valenciana amb el número 50 (C) i classificar-la amb caràcter cultural. El seu domicili radicarà al campus de Borriol de la Universitat Jaume I, planta segona de l'edifici B, carretera de Borriol.
  
Segon
  
Inscriure en el Registre de Fundacions de la Comunitat Valenciana, els estatuts pels quals ha de regir-se la fundació, elevats a escriptura pública de 3 d'agost de 1999, amb el número 1928, i que autoritzà la notària del Col·legi de València, amb residència a Castelló de la Plana, la senyora Inmaculada Nieto Aldea.
  
Tercer
  
Inscriure en el citat registre el nomenament del primer patronat segons figura en l'antecedent de fet quart de la present resolució.
  
Notifiqueu l'actual resolució, amb l'advertiment que no esgota la via administrativa, i es podrà presentar recurs d'alçada davant del conseller de Justícia i Administracions Públiques o davant d'aquest mateix òrgan en el termini d'un mes, a comptar des de la data de la seua notificació.